Bratislava 7. mája 2017 (HSP/Foto: TASR-Pavol Remiáš)
Slovenský inštitút pre bezpečnostnú politiku (Slovak Security Policy Institute) pripravuje na leto trojdňovú letnú školu, v ktorej by sa mali študenti naučiť ako bojovať proti extrémizmu, radikalizmu, netolerancii a ako si overovať informácie, či rozlišovať hoaxy a propagandu médií. Správu o tom priniesol spravodajský portál TA3
Ilustračná snímka
Letná škola, ktorú sa chystajú spustiť na konci júna v Banskej Štiavnici, nesie názov: "Mladí proti extrémizmu a radikalizmu 2017".
"Počas letnej školy sa dozvieš, aké formy má dnes extrémizmus, radikalizmus a netolerancia, kde sa s nimi stretávame a ako sa im vieme (alebo nevieme?) účinne brániť. Naučíš sa tiež, ako si overovať, či informácie, ktoré ti podsúvajú médiá, sú pravdivé alebo len sledujú svoje ciele a záujmy. Čakajú ťa tiež rôzne voľno časové aktivity, počas ktorých lepšie spoznáš ostatných mladých ľudí zo všetkých kútov Slovenska, s ktorými ťa spájajú rovnaké záujmy," píše sa na stránke mimovládky.
"Na konci letnej školy získaš certifikát o absolvovaní letnej školy a staneš sa súčasťou unikátnej online platformy "Mladí proti extrémizmu a radikalizmu", kde ti skúsenejší kolegovia podajú pomocnú ruku pri ďalšom štúdiu či profesionálnom raste."
Riaditeľka programu Vnútorná bezpečnosť Slovenského inštitútu pre bezpečnostnú politiku a spoluzakladateľka tejto mimovládnej organizácie, Monika Masariková, povedala, že letná škola bude jedinečným priestorom pre diskusiu o témach, ktoré nie sú zahrnuté na školách.
"Vyškolenie skupiny mladých profesionálov zároveň vytvorí predpoklad na zvýšený záujem tejto skupiny o občiansky aktivizmus a realizáciu ďalších aktivít, ktoré prispejú k ďalšiemu boju proti extrémizmu a radikalizmu," povedala Masariková dodajúc, že projekt má byť odpoveďou na rastúcu diskrimináciu, rasizmus, xenofóbiu, antisemitizmus a iné prejavy intolerancie medzi mladými.
Tento projekt je podporovaný Ministerstvom spravodlivosti Slovenskej republiky a Nadáciou Friedricha Eberta.
Branislav Zaujec